39. schôdza NR SR - 4.deň - A. dopoludnia
Dátum: 2025-09-12
Poslanec: Kolíková, Mária (SaS)
Druh vystúpenia: Vystúpenie v rozprave

tejto zbytočnej analýze za 350 tis. eur, čomu sa nevenovali personálne kapacity. Výskumu rakoviny. Výskumu rakoviny pán minister. Vy ste proste schválili zbytočnú analýzu za 350 tis. a namiesto toho, aby ľudia zo Slovenskej akadémie vied sa venovali výskumu rakoviny, tak sa venovali zbytočnej analýze za 350 tis. eur v čase konsolidácie verejných financií. A vy sem prídete a vy sem prídete, zo dňa na deň chcete, aby sme prijali tretí konsolidačný balík a my nepočujeme nič, ako idete zásadne šetriť na strane štátu. Čo idete vy urobiť, aby sme videli a vnímali, že to myslíte s tým šetrením vážne, lebo nám sem stále chodia do parlamentu zákony, kde to nevidno, kde to nijako nevidno, že štát je pripravený šetriť. A áno, v tejto atmosfére je otázka, ako je možné, že sme prijali aj doživotnú rentu pre premiéra. V čase konsolidácie verejných financií. Ako je možné, že sa tu vôbec uvažovalo o doživotnej rente pre generálneho prokurátora. Ako je to možné v čase konsolidácie verejných financií. Ako je možné, že s takýmito vecami sem vôbec chodíte. Ako je toto možné. Znamená to, že je to absolútne neúprimné, že vy chcete riešiť štátny dlh. Lebo keby ste ho naozaj chceli riešiť, tak by sme potom asi aj videli po tých konsolidačných balíčkoch, že niečo sa s tým štátnym dlhom deje. Ale čuduj sa svete, my máme dva balíky za sebou a dlh sa neposunul. To je aký odkaz ľuďom do domácností? To je aký odkaz ľuďom? Máte dlh, ale sa vám nezmenšuje. Aký je to odkaz ľuďom? No keď je dlh, tak ho musím splácať. Ale vy ste zjavne navýšili tak tie výdavky štátu, že sme ho proste vôbec nestiahli a potom si sem drzo prídete a znovu si od ľudí vypýtate ďalšie peniaze. A ja nemám na starosti financie u nás v strane, nevenujem sa tomu, ja nie som na to proste žiadny špecialista, len mne volajú ľudia a pýtajú sa ma. Pýtajú sa ma, ako zaplatím účty? Pýtajú sa ma, čo mám robiť? Takto sa tu nedá žiť na Slovensku. Takto sa tu nedá žiť. Kam mám odísť? Česká republika je tu kúsok od nás. Jednoducho to, ako sa tam správajú k zamestnancovi, tak jednoznačne proste to nastavenie toho prostredia je oveľa viac lákavé. Je oveľa viac lákavé. Vy sa smejete z konsolidačného opatrenia, ktoré my tu spomíname a treba ho spomínať. Keď zaviedol Ivan Mikloš rovnú daň 19 %, tak sa jednoducho nadýchla ekonomika. A to je niečo, čo my tu kľúčovo potrebujeme. My potrebujeme kľúčovo zaviesť opatrenie, ktorým tú ekonomiku naozaj naštartujeme. Ale vy ste tu z tohto nedoniesli nič. Nič. Len ste prišli vybrať od ľudí ďalšie peniaze. A toto je z vašej strany naozaj hanebné. Lebo ja som čakala. Ja som skutočne čakala, čo v tomto roku na začiatku roka sa dozviem. S akými zmenami prídete. Od každého ministra toto mala byť domáca úloha. Od každého ministra. Aby sme sa od každého ministra dozvedeli, čo ide robiť, čo ide zmeniť. My sme sa len od každého ministra vlastne tu dozvedeli, že prišiel s ďalšími návrhmi, ktoré znamenali ďalšie výdavky pre štátny rozpočet. A vás sme tu pán minister nijako nepočuli. A ja som naozaj veľmi dôsledne počúvala vašu tlačovú konferenciu o treťom konsolidačnom balíčku, ale vy ste tam o výdavkoch štátu že nepovedali nič. Nič. Len ste rozprávali o výdavkoch, ktoré sú na strane ľudí. A toto je hanebné, toto je absolútny necit, jednoducho absolútny necit k verejným financiám, k štátnemu dlhu a k zodpovednosti, ktorú tu máte jednoducho za vládnutie. Že my sme sa od vás naozaj dôsledne nedozvedeli nič, čo idete urobiť preto, aby tu ekonomika prežila a aby sme skrátili tento dlh. Ja som tu nepočula zodpovedne že nič. A keď tu potom vidím návrhy v parlamente, ktoré sú absolútne necitlivé k tejto situácii a musím tu spomenúť tie jubilejné platy sudcov, to je absolútny výsmech toto doniesť v čase konsolidácie. Absolútny výsmech. Absolútny výsmech. Ktorý zamestnávateľ prosím vás si toto môže dovoliť. No len ten, ktorému sa naozaj darí, ale vy to robíte tak, aby sa mu nedarilo teraz, a vy zo štátneho proste to idete rozhodiť. A ja tu dozvedám, že tu na súdoch nemajú za čo zaplatiť výdavky advokátom, ktorí ex offo zastupujú ľudí. Tu štát nemá peniaze na to, aby zaplatil obhajobu, ktorá má ísť proste ľuďom, ktorí si nevedia zaplatiť sami vlastne toho právnika. Prosím vás, akú kvalitnú obhajobu dostane človek od advokáta ktorý vie, že nedostane zaplatené. Akú obhajobu kvalitnú dostane, keď nevie kedy tie peniaze dostane? A ja viem presne, aký účet dostane nový minister, ktorý nastúpi po vás. To, čo dostane na ministerstve spravodlivosti sú nezaplatené účty. Toto sa potom deje. Nezaplatené účty notárom, znalcom, advokátom, toto presne robíte teraz, toto presne robíte. A popri tom celom sem chodia návrhy, ktorými len zvyšujete výdavky na strane štátu, na strane štátu. Toto je obrovská hanba. Obrovská hanba. A popri tom všetkom sem chodíte so zákonmi, ktoré sú absolútne nepripravené pre štátny aparát. A ja to musím spomenúť. Hanebná novela trestných kódexov. Ste si ju tu prijali, aby tu vaši ľudia unikli pred spravodlivosťou, ale čo sa stalo. Množia sa krádeže v obchodoch, lebo Policajný zbor na to nebol pripravený. Okresné úrady na to neboli pripravené. Samozrejme, že im teraz nedávate personálnu podporu a peniaze na ďalších príslušníkov, lebo sme v čase konsolidácie, ale ste sem nemali doniesť takú novelu, aby toto spôsobila. Ale vy ste ju doniesli, lebo vám je to jedno, v akom stave je krajina. Vám je to jedno, či je tu bezpečnosť. Dôležité je, že vaši ľudia uniknú pred spravodlivosťou. Toto je pre vás dôležité. Otvorili ste brány väzníc a ľudia, ktorí dohliadajú nad tými, ktorí odchádzajú z väzníc, lebo nie sú vo výkone trestu odňatia slobody, tých máme málo. A ja som sa pýtala ministra spravodlivosti, či dostane peniaze na týchto ľudí, ktorí na to dohliadajú. Že to sa dohodne. Prosím vás, máme ďalšie dva roky, tých ľudí nedostal. To znamená, vy ste otvorili brány väzníc a nechávate tu týchto ľudí na slobode. Toto ste urobili. Toto ste urobili. Vám absolútne nezáleží na ľuďoch, absolútne nie. Záleží vám len na tom, aby ste sa vy udržali pri moci. A vy pán minister ste toho presným príkladom. Presným príkladom ste toho, pretože kebyže vám na tom záleží, tieto zákony, ktoré sem chodia, tak by ste dohliadali, že takéto zákony sem neprídu. Aj ja som mala skúsenosť naozaj s ministrom, ktorému záležalo na verejných financiách, ktorému dôsledne záležalo. Takéto veci by sa za ministra Mikloša nikdy nestali. Nikdy. Ani ministri, ktorí boli z jeho strany si nemohli dovoliť to, čo vy tu dovoľujete vašim ministrom v čase konsolidácie verejných financií. Toto je absolútna hanba. Absolútna hanba. A ja keď to tu vidím v mojom rezorte justície, čo sa tu deje a s čím tu chodí minister spravodlivosti, je to neuveriteľne hanebné, neuveriteľne hanebné. To je proste výsmech ľuďom, výsmech ľuďom, čo vy si tu dovoľujete, ako vy tu rozhadzujete verejné financie, ako vy tu rozhadzujete verejné funkcie. Hanebné je to. Hanebné je to. Že sa môžete pozrieť naozaj do zrkadla a prísť sem s takýmto konsolidačným balíčkom v čase, kedy Slovensko je na tom naozaj zle. Môžete sa skutočne hanbiť. Ďakujem.